誠齋步月 止酒
作者：楊萬里
朝代：宋

paragraphs: 止酒先立約，庶幾守得堅。
自約復自守，事亦未必然。
約語未出口，意已慘不驩。
平生死愛酒，愛酒寧棄官。
憶昔少年日，與酒爲忘年。
醉則卧香草，落花爲繡氈。
覺來月已上，復飲落花前。
衰腸不禁酒，此事今莫論。
因酒屢作病，自祟非關天。
朝來腹告痛，飲藥痛不痊。
銳欲絕伯雅，已書絕交篇。
如何酒未絕，告至愁已先。
我與意爲仇，意慘我何便。
不如且快意，伯雅再遣前。
來日若再病，旋旋商量看。